ประกันต่อจ่ายน้ำท่วมแทนสามัคคีพันล้าน
ไทยพาณิชย์สามัคคี เผย 4 เดือนประกันภัยต่อจ่ายค่าสินไหมทดแทนจากน้ำท่วมแล้ว
11 พ.ค. 2555

ไทยพาณิชย์สามัคคี เผย 4 เดือนประกันภัยต่อจ่ายค่าสินไหมทดแทนจากน้ำท่วมแล้ว 
1,200 ล้านบาท จากที่ต้องเรียกคืน 2,000 ล้านบาท ไร้ข้อพิพาทกับลูกค้าและรีอินชัวเรอร์
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย (SCSMG) เปิดเผยว่า ปัจจุบันบริษัทมียอดเงินค่าสินไหมทดแทนภัยน้ำท่วมที่จ่ายให้กับลูกค้าไปแล้วประมาณ 2,300 ล้านบาท โดย ณ วันที่ 24 เม.ย. 2555 สามารถเรียกคืนค่าสินไหมฯ จากบริษัท ประกันภัยต่อ (รีอินชัวเรอร์) 1,200 ล้านบาท จากจำนวนที่เรียกคืนทั้งสิ้น 2,000 ล้านบาท ซึ่งบริษัทได้สำรองจ่ายแทนบริษัทประกันภัยต่อประมาณ 800-900 ล้านบาท
ทั้งนี้ ที่ผ่านมายังไม่มีข้อพิพาทกับรีอินชัวเรอร์จากการเรียกคืนค่าสินไหมกรณีน้ำท่วม เพราะสัญญาประกันต่อเป็นสัญญาที่มีเงื่อนไขความคุ้มครองที่ชัดเจน และภัยน้ำท่วมเป็นภัยธรรมดาที่เป็นที่รู้จัก จึงไม่มีข้ออ้างใดที่จะใช้เพื่อปฏิเสธความคุ้มครอง
“ค่าสินไหมที่จะต้องเรียกคืนจากรีอินชัวเรอร์มีทั้งหมด 1.14 หมื่นล้านบาท จากประมาณการค่าสินไหมน้ำท่วม 1.2 หมื่นล้านบาท โดยเป็นส่วนที่บริษัทต้องรับผิดชอบเอง 600 ล้านบาท” นายจิรวุฒิ กล่าว
นายจิรวุฒิ กล่าวว่า รวมทั้งยังไม่มีคดีถูกลูกค้าฟ้องร้องจากการจ่ายสินไหมน้ำท่วม เพียงแต่มีความเห็นที่ไม่ตรงกัน ในเรื่องการประเมินมูลค่าทรัพย์สินที่ได้รับความเสียหาย ซึ่งส่วนใหญ่ลูกค้าจะไม่มีหลักฐานหรือใบเสร็จใช้อ้างอิง เพราะเป็นทรัพย์สินที่ซื้อมานาน
สำหรับผลกระทบต่อสภาพคล่องของบริษัทนับจากนี้น่าจะลดน้อยลง หลังจากเพิ่มทุนจดทะเบียน 600 ล้านบาท ซึ่งสามารถขายหุ้นเพิ่มทุนได้ทั้งจำนวน ทำให้ทุนจดทะเบียนของบริษัทเพิ่มขึ้นเป็น 1,114.45 ล้านบาท คาดว่าจะทำให้มีอัตราส่วนความเพียงพอของเงินกองทุน (CAR) อยู่ที่ 552.1% จากวันที่ 28 ก.พ. 2555 ที่มี CAR 99% เนื่องจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้มีการผ่อนผันหลักเกณฑ์การคำนวณความเพียงพอของเงินกองทุน